**กติกาการแข่งขันโต้เถียงปัญหากฎหมายโดยการแถลงการณ์ด้วยวาจาในชั้นอุทธรณ์ ครั้งที่ 1**

**ประจำปีการศึกษา 2560 (โครงการ RULAW Moot Court Academy 2017)**

**การสมัครเข้าแข่งขัน**

**ข้อ 1.** ผู้สมัครเข้าแข่งขันต้องกำลังศึกษาในหลักสูตรปริญญาตรี (ไม่จำกัดภาคพิเศษและภูมิภาค) คณะนิติศาสตร์ มหาวิทยาลัยรามคำแหง มีอายุไม่เกิน 28 ปี นับแต่วันเปิดรับสมัคร โดย 1 ทีม มีสมาชิก ทีมละ 2 คน พร้อมชื่อทีม

**ข้อ 2.** รอบคัดเลือกคณะกรรมการจัดการแข่งขันจะให้โจทย์ข้อเขียนให้แต่ละทีมเขียนคำแถลงการณ์ฯ มาส่งตามกำหนดเวลา โดยคณะกรรมการจัดการแข่งขันจะพิจารณาคัดเลือกจากแถลงการณ์ด้วยวาจาเป็นลายลักษณ์อักษร ตามข้อสอบที่คณะกรรมการโครงการกำหนดจำนวน 1ข้อ และทำการคัดเลือกจากทีมผู้สมัครทั้งหมดให้เหลือเพียง 8 ทีม (16 คน) เพื่อเข้าสู่การแข่งขันโต้เถียงปัญหากฎหมายโดยการแถลงการณ์ด้วยวาจาในชั้นอุทธรณ์ในรอบสองถึงรอบชิงชนะเลิศ

**ข้อ 3.** ผู้สมัครเข้าแข่งขันต้องส่งเอกสารประกอบการสมัคร ซึ่งประกอบด้วย

3.1 ใบสมัครตามแบบที่คณะกรรมการจัดการแข่งขันกำหนด

3.2 สำเนาบัตรประจำตัวนักศึกษาของผู้สมัครเข้าแข่งขัน

3.3 แถลงการณ์ด้วยวาจาเป็นลายลักษณ์อักษรตามรายละเอียดในกติกา ข้อ 2

**ข้อ 4.** กำหนดการสมัครเข้าแข่งขันตั้งแต่วันที่ 24 เมษายน 2560 ถึง วันที่ 22 พฤษภาคม 2560 โดยส่งคำแถลงการณ์ด้วยวาจาเป็นลายลักษณ์อักษร พร้อมเอกสารประกอบการสมัครตามกติกาในข้อที่ 2 และ ข้อ 3 ที่ห้องหน่วยกิจการนักศึกษา คณะนิติศาสตร์ อาคาร 1 ชั้น 2 ห้อง 1203

**การคัดเลือกทีมเข้าแข่งขัน**

**ข้อ 5.** คำตัดสินของคณะกรรมการจัดการแข่งขันให้ถือเป็นที่สุด โดยคณะกรรมการจัดการแข่งขันจะประกาศรายชื่อทีมที่ผ่านการคัดเลือกจำนวน 8 ทีมในวันที่ 5 กรกฎาคม 2560 โดยประกาศผ่านเว็บไซต์คณะนิติศาสตร์, Facebook คณะนิติศาสตร์ฯ ทางการ

**การจับสลากแบ่งสาย**

**ข้อ 6.** ให้ผู้เข้าแข่งขันทุกคนในแต่ละทีมที่ผ่านการคัดเลือกตามกติกา เข้าอบรมและจับสลากแบ่งสายพร้อมรับข้อสอบรอบสอง ในวันที่ 12 กรกฎาคม 2560 เวลา 09.00 น. ณ ตึกคณะนิติศาสตร์

**ข้อ 7.** สลากที่ใช้ในการแบ่งสายประกอบด้วย

7.1 สลากหมายเลขทีม ใช้เพื่อกำหนดลำดับการแข่งขันและคู่แข่งขัน และ

7.2 สลากกำหนดฐานะโจทก์หรือจำเลยในคดีที่ข้อสอบกำหนดให้

**ข้อ 8.** ข้อสอบและกติกาการแข่งขัน

8.1 ข้อสอบแต่ละข้อจะใช้เฉพาะสำหรับการแข่งขันของแต่ละคู่ในการแข่งขันแต่ละรอบเท่านั้น

8.2 ผู้เข้าแข่งขันจะได้รับข้อสอบรอบสองทีมละ 1 ชุด ในวันอบรม และผู้ชนะการแข่งขันแต่ละรอบจะได้รับข้อสอบรอบถัดไปในวันที่ชนะการแข่งขันนั้น

**ข้อ 9.** เพื่อความเป็นธรรมในการแข่งขัน ผู้เข้าแข่งขันทีมใดที่ประสงค์จะอ้างเอกสารประกอบการแถลงการณ์เพื่อสนับสนุนข้อต่อสู้ของฝ่ายตน ต้องยื่นสำเนาเอกสารดังกล่าวจำนวน 1 ชุด ต่อคณะกรรมการตัดสินก่อนเริ่มต้นกระบวนการแข่งขันในแต่ละรอบเพื่อให้สิทธิผู้เข้าแข่งขันอีกฝ่ายหนึ่งตรวจดู โดยให้สิทธิผู้เข้าแข่งขันแต่ละฝ่ายตรวจดูสำเนาเอกสารประกอบการแถลงการณ์ของผู้เข้าแข่งขันอีกฝ่ายหนึ่ง ซึ่งได้ยื่นไว้ต่อคณะกรรมการตัดสิน เป็นระยะเวลา 15 นาที

**ข้อ 10.** จัดการแข่งขัน ณ สถานที่จัดการแข่งขันที่คณะกรรมการจัดการแข่งขันกำหนด ก่อนเริ่มต้นกระบวนการแข่งขันในแต่ละรอบอย่างน้อย 15 นาทีหากทีมใดไม่รายงานตัวตามกำหนดระยะเวลาดังกล่าว ให้ถือว่าทีมนั้นแพ้โดยไม่ต้องมีการแข่งขันในรอบนั้น เว้นแต่มีเหตุอันสมควร ทั้งนี้ให้ประธานคณะกรรมการจัดการแข่งขัน หรือรองประธานคณะกรรมการจัดการแข่งขันซึ่งได้รับมอบหมาย เป็นผู้มีอำนาจวินิจฉัยหรือชี้ขาด และให้คำวินิจฉัยหรือชี้ขาดดังกล่าวเป็นที่สุด

**ข้อ 11.** การแข่งขันเป็นการจำลองการแถลงการณ์ด้วยวาจาในชั้นอุทธรณ์ มีผู้เข้าแข่งขันรอบละ 2 ทีมๆ ละ 2 คน แต่ละทีมมีหน้าที่ในการแถลงอุทธรณ์เพื่อคัดค้านคำพิพากษาของศาลชั้นต้นหรือแถลงแก้

อุทธรณ์เพื่อสนับสนุนว่าคำพิพากษาของศาลชั้นต้นชอบแล้ว อย่างใดอย่างหนึ่ง ทั้งนี้ ขึ้นอยู่กับการจับสลากกำหนดตำแหน่งทีมและฐานะของคู่ความตามที่ได้ระบุในข้อสอบ

**ข้อ 12.** ให้นำบทบัญญัติตามมาตรา 241 แห่งประมวลกฎหมายวิธีพิจารณาความแพ่ง และมาตรา 205 และ มาตรา 206 แห่งประมวลกฎหมายวิธีพิจารณาความอาญา ซึ่งกำหนดให้

12.1 ถ้ามีผู้ขอแถลง ให้ผู้ขอแถลงแถลงก่อน แล้วอีกฝ่ายหนึ่งแถลงแก้ หลังจากนั้นผู้ขอแถลงแถลงได้อีกครั้งหนึ่ง

12.2 ถ้าทั้งสองฝ่ายขอแถลง ให้ผู้อุทธรณ์เป็นฝ่ายแถลงก่อน แล้วอีกฝ่ายหนึ่งแถลงแก้หลังจากนั้นให้ผู้อุทธรณ์แถลงได้อีกครั้งหนึ่ง

12.3 ถ้าทั้งสองฝ่ายต่างอุทธรณ์และขอแถลง

(1) ในคดีแพ่ง ให้ศาลพิจารณาสั่ง

(2) ในคดีอาญา ให้ฝ่ายโจทก์เป็นผู้แถลงก่อน แล้วให้จำเลยแถลงแก้

หลังจากนั้นให้โจทก์แถลงได้อีกครั้งหนึ่งทั้งนี้ ในข้อสอบจะกำหนดลำดับของการแถลงการณ์มาให้ทราบว่าผู้เข้าแข่งขันฝ่ายใดเป็นผู้แถลงก่อน โดยที่ลำดับการแถลงการณ์นั้น ให้คนแรกของฝ่ายที่ได้แถลงก่อน ใช้เวลาในการแถลงไม่เกิน 30นาทีหลังจากนั้นให้ทั้งสองคนของอีกฝ่ายออกมาแถลงแก้ใช้เวลาคนละไม่เกิน 15 นาที และคนที่สองของฝ่ายที่แถลงก่อนออกมาแถลงอีกครั้ง ใช้เวลาไม่เกิน 10 นาที

**ข้อ 13.** ผู้เข้าร่วมแข่งขันพึงยึดจริยธรรม ประเพณีปฏิบัติและมรรยาทที่ดีงามของทนายความในศาลที่พึงมีต่อกัน และมีต่อผู้พิพากษา รวมทั้งการใช้วาจาและมารยาทที่สุภาพ แต่งกายด้วยชุดนักศึกษาที่ถูกต้องตามระเบียบสถาบันการศึกษาของตน และสวมครุยของเนติบัณฑิตยสภาในพระบรมราชูปถัมภ์

**ข้อ 14.** ผู้เข้าแข่งขันทีมใดประพฤติเป็นการขัดต่อจริยธรรม หรือเป็นการดูหมิ่นศาล(คณะกรรมการผู้ตัดสินในรอบนั้น) ให้คณะกรรมการผู้ตัดสินในรอบนั้นพิจารณาให้ออกจากการแข่งขันได้ทันทีและให้ถือว่าทีมนั้นแพ้ซึ่งส่งผลให้ทีมดังกล่าวไม่มีสิทธิเข้าแข่งขันในรอบต่อไปและจะเรียกร้องหรืออ้างสิทธิใดๆในภายหลังมิได้

**ข้อ 15.** ผู้เข้าแข่งขันต้องไม่กระทำการทุจริตต่อการแข่งขันทั้งปวง หากตรวจพบคณะกรรมการจัดการแข่งขันจะพิจารณาให้ออกจากการแข่งขันทันที และให้ถือว่าทีมนั้นแพ้ซึ่งส่งผลให้ทีมดังกล่าวไม่มีสิทธิเข้าแข่งขันในรอบต่อไปและจะเรียกร้องหรืออ้างสิทธิใดๆ ในภายหลังมิได้

**ข้อ 16**. การให้คะแนนและการตัดสิน

16.1 ให้มีคณะกรรมการผู้ตัดสินจำนวน 3 ท่าน ในแต่ละรอบการแข่งขัน

16.2 กรรมการผู้ตัดสินแต่ละท่านมีอิสระในการให้คะแนน โดยกรรมการผู้ตัดสินแต่ละท่านจะให้คะแนนแก่ผู้เข้าแข่งขันทุกคนในแต่ละทีม โดยผู้เข้าแข่งขันทุกคนมีคะแนนเต็มคนละ 100 คะแนน และการให้คะแนนนั้นจะมีน้ำหนักของคะแนนในสามส่วนหลัก ได้แก่

(1) ข้อกฎหมาย มีน้ำหนักคะแนนร้อยละ 40 โดยจะพิจารณาถึงความเข้าใจในข้อกฎหมาย และการอธิบายข้อกฎหมายที่เกี่ยวข้องกับประเด็นพิพาท

(2) การให้เหตุผล มีน้ำหนักคะแนนร้อยละ 40 โดยจะพิจารณาจากการน้ำเสนอข้อมูลที่ใช้ในการสนับสนุนข้อกล่าวอ้างของตน การค้นคว้าเอกสารที่เกี่ยวข้อง และการให้เหตุผลทางวิชาการ

(3) บุคลิกภาพ มีน้ำหนักคะแนนร้อยละ 20 โดยจะพิจารณาจากบุคลิกของผู้เข้าแข่งขัน มรรยาททนายความ กริยา ท่าทาง น้ำเสียง และทักษะในการพูด

**ข้อ 17.** การตัดสินชี้ขาดผลแพ้ชนะ จะนำคะแนนของกรรมการผู้ตัดสินแต่ละท่านที่ให้แก่ผู้เข้าแข่งขันแต่ละคนในทีมนั้นๆ มาคำนวณเป็นค่าเฉลี่ยคะแนนของแต่ละทีม และนำคะแนนเฉลี่ยของแต่ละทีมของ

กรรมการผู้ตัดสินแต่ละท่าน มาคำนวณเป็นค่าคะแนนเฉลี่ยรวมของทีมนั้น หากทีมใดมีคะแนนเฉลี่ยรวมมากกว่าจะเป็นทีมที่ชนะ แต่ถ้าคะแนนเฉลี่ยรวมของทั้งสองทีมเท่ากัน ให้กรรมการผู้ตัดสินทุกท่านหารือร่วมกันว่าจะให้ทีมใดเป็นฝ่ายชนะ หากยังชี้ขาดไม่ได้ให้คณะกรรมการผู้ตัดสินตั้งคำถาม 1 คำถามที่เกี่ยวข้องกับข้อสอบในรอบนั้น โดยให้ทีมผู้เข้าแข่งขันแต่ละทีมตอบคำถามดังกล่าวโดยการแถลงด้วยวาจา แล้วชี้ขาดผลแพ้ชนะ หากยังชี้ขาดไม่ได้ ให้คณะกรรมการผู้ตัดสินร่วมกันเลือกประธานคณะกรรมการผู้ตัดสินขึ้นทำหน้าที่ตัดสินชี้ขาด โดยคำตัดสินชี้ขาดดังกล่าวถือเป็นที่สุด

**ข้อ 18.** ในการแข่งขันแต่ละรอบให้ถือเอาคำตัดสินของคณะกรรมการผู้ตัดสินเป็นที่สุด